CELEX: 32021D2084
Language: lv
Date: 2021-11-24 00:00:00
Title: Eiropas Parlamenta un Padomes Lēmums (ES) 2021/2084 (2021. gada 24. novembris) par Savienības dalību Eiropas Metroloģijas partnerībā, ko kopīgi īsteno vairākas dalībvalstis

30.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 427/1
               
            
         EIROPAS PARLAMENTA UN PADOMES LĒMUMS (ES) 2021/2084
         (2021. gada 24. novembris)
         par Savienības dalību Eiropas Metroloģijas partnerībā, ko kopīgi īsteno vairākas dalībvalstis
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 185. pantu un 188. panta otro daļu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         ņemot vērā Eiropas Ekonomikas un sociālo lietu komitejas atzinumu (1),
         saskaņā ar parasto likumdošanas procedūru (2),
         tā kā:
         
                     (1)
                  
                  
                     Lai panāktu vislielāko iespējamo Savienības finansējuma ietekmi un visefektīvāko ieguldījumu Savienības politikas mērķu sasniegšanā, ar Eiropas Parlamenta un Padomes Regulu (ES) 2021/695 (3) tika izveidota pētniecības un inovācijas pamatprogramma “Apvārsnis Eiropa”, kas paredz politisku sistēmu un tiesisku regulējumu Eiropas partnerībām ar privātā vai publiskā sektora partneriem, vai abiem. Eiropas partnerības ir nozīmīgs pamatprogrammas “Apvārsnis Eiropa” politikas pieejas elements. Tās tiek izveidotas, lai īstenotu Savienības saistības un prioritātes, uz kurām vērsta pamatprogramma “Apvārsnis Eiropa”, un nodrošinātu skaidru ietekmi uz Savienību, tās iedzīvotājiem un vidi, un to var efektīvāk sasniegt nevis Savienība viena pati, bet gan partnerībā, īstenojot stratēģisku redzējumu, kas partneriem ir kopīgs un ko tie ir apņēmušies īstenot.
                  
               
                     (2)
                  
                  
                     Jo īpaši ir paredzams, ka Eiropas partnerībām pamatprogrammas “Apvārsnis Eiropa” II pīlārā “Globāli izaicinājumi un Eiropas rūpniecības konkurētspēja” (II pīlārs) būs svarīga nozīme, lai sasniegu stratēģiskos mērķus: paātrināt Apvienoto Nāciju Organizācijas ilgtspējīgas attīstības mērķu (ANO IAM) sasniegšanu, saistību izpildi, ko Savienība uzņēmusies saskaņā ar ANO Vispārējās konvencijas par klimata pārmaiņām ietvaros pieņemto Parīzes nolīgumu (4) (“Parīzes nolīgums”), kā arī pārejas uz zaļu un digitālu Eiropu īstenošanu, vienlaikus veicinot sociāli, ekonomiski un vidiski noturīgu atveseļošanu. Eiropas partnerībām ir svarīga nozīme tādu sarežģītu pārrobežu jautājumu risināšanā, kuriem vajadzīga integrēta pieeja. Tās nodrošina iespēju pievērsties ar pārveidi saistītajām, sistēmiskajām un tirgus nepilnībām, apvienojot plašu dalībnieku loku no vērtības ķēdēm, pētniecības un inovācijas jomām un rūpniecības ekosistēmām, lai strādātu pie kopīga redzējuma un to pārvērstu konkrētos ceļvežos un koordinētā darbību īstenošanā. Turklāt tās ļauj centienus un resursus koncentrēt uz kopīgām prioritātēm, lai risinātu sarežģītus jautājumus, kas gaidāmi nākotnē, un tādējādi sniegtu labumu sabiedrībai.
                  
               
                     (3)
                  
                  
                     Lai īstenotu prioritātes un panāktu ietekmi, Eiropas partnerības būtu jāveido, plaši iesaistot attiecīgās ieinteresētās personas visā Eiropā, tostarp rūpniecības nozari, augstākās izglītības iestādes, pētniecības organizācijas, struktūras, kurām uzticēta sabiedrisku pakalpojuma sniegšana vietējā, reģionālā, valsts vai starptautiskā līmenī, un pilsoniskās sabiedrības organizācijas, tostarp fondus, kas atbalsta vai veic pētniecību un inovāciju. Eiropas partnerības arī būtu jāizmanto kā viens no pasākumiem sadarbības un sinerģiju nostiprināšanai starptautiskā līmenī privātā sektora partneru vidū un publiskā sektora partneru vidū, kā arī starp tiem, tostarp, apvienojot pētniecības un inovācijas programmas un pārrobežu investīcijas pētniecībā un inovācijā, dodot savstarpēju labumu cilvēkiem un uzņēmumiem.
                  
               
                     (4)
                  
                  
                     Būtu jāizveido Eiropas Metroloģijas partnerība. Tiek paredzēts, ka šāda partnerība būtu efektīvāka salīdzinājumā ar tradicionāliem uzaicinājumiem iesniegt priekšlikumus vai līdzfinansētām partnerībām atbilstīgi darba programmām, kuras sagatavo 2. pīlāra saistīto kopu ietvaros.
                  
               
                     (5)
                  
                  
                     Eiropas Metroloģijas partnerībai (“Metroloģijas partnerība”) savs uzdevums un mērķi būtu jāīsteno skaidrā, vienkāršā un elastīgā veidā, lai tā būtu pievilcīgāka nozarei, mazajiem un vidējiem uzņēmumiem (“MVU”) un visām citām attiecīgajām ieinteresētajām personām.
                  
               
                     (6)
                  
                  
                     Metroloģijas partnerībai būtu jāveicina un jāapbalvo zinātniskā izcilība un jāatbalsta Savienībā radīto pētniecības un inovācijas rezultātu ieviešana un sistemātiska izmantošana, tostarp, nodrošinot, ka tās darbību īstenošanā tiek ņemti vērā modernākie zinātnes un fundamentālo pētījumu rezultāti. Tai arī būtu jācenšas nodrošināt, ka nozare, inovatori un galu galā sabiedrība ievieš un izmanto tās darbību rezultātus.
                  
               
                     (7)
                  
                  
                     Lai garantētu zinātnisko izcilību un saskaņā ar Eiropas Savienības Pamattiesību hartas 13. pantu Metroloģijas partnerībai būtu jāveicina akadēmiskā brīvība visās iesaistītajās valstīs, jo īpaši brīvība veikt zinātnisko pētniecību, un jāveicina visaugstākie zinātniskās integritātes standarti.
                  
               
                     (8)
                  
                  
                     Saskaņā ar Regulā (ES) 2021/695 noteiktajiem mērķiem jebkurai dalībvalstij un jebkurai pamatprogrammas “Apvārsnis Eiropa” asociētajai trešajai valstij vajadzētu būt tiesībām piedalīties Metroloģijas partnerībā. Lai nodrošinātu papildināmību Eiropas Ekonomikas zonā (EEZ) un ar citām kaimiņvalstīm, citām trešām valstīm vajadzētu būt iespējai piedalīties Metroloģijas partnerībā, ar iesaistīto valstu piekrišanu noslēdzot attiecīgu starptautisku nolīgumu par zinātnisko un tehnoloģisko sadarbību ar Savienību.
                  
               
                     (9)
                  
                  
                     Ar pamatprogrammu “Apvārsnis Eiropa” ievieš stratēģiskāku, saskaņotāku un vairāk uz ietekmi vērstu pieeju Eiropas partnerībām, izmantojot atziņas, kas gūtas pētniecības un inovācijas pamatprogrammas “Apvārsnis 2020” (2014–2020), kas izveidota ar Eiropas Parlamenta un Padomes Regulu (ES) Nr. 1291/2013 (5), starpposma izvērtējumā. Regula (ES) 2021/695 sniedz iespēju efektīvāk izmantot institucionalizētas Eiropas partnerības, jo īpaši, pievēršoties skaidriem mērķiem, rezultātiem un ietekmei, ko var sasniegt līdz 2030. gadam, un nodrošinot skaidru ieguldījumu saistītajās Savienības politikas prioritātēs un politikās. Cieša sadarbība, papildināmība un sinerģijas ar citām attiecīgām programmām un iniciatīvām Savienības, valstu un reģionālā līmenī, tostarp ar Eiropas Pētniecības padomi un Eiropas Inovācijas padomi, un jo īpaši ar citām Eiropas partnerībām, būs svarīga, lai veicinātu turpmākas inovācijas un pētniecību citās jomās, panāktu lielāku ietekmi un nodrošinātu, ka rezultāti tiek izmantoti visās attiecīgajās jomās, kurās tehnoloģiju attīstība ir saistīta ar metroloģiju, tādās kā digitalizācija, mākslīgais intelekts, enerģētika, viedā veselības aprūpe, klimats, autonoma satiksme un aprites ekonomika.
                  
               
                     (10)
                  
                  
                     Ar Eiropas Parlamenta un Padomes Lēmumu Nr. 555/2014/ES (6) Savienība veica finansiālu ieguldījumu Eiropas metroloģijas inovācijas un pētniecības programmā (EMPIR), kas ir atbilstīgs EMPIR iesaistīto valstu ieguldījumam, bet nepārsniedz 300 000 000 EURpamatprogrammas “Apvārsnis 2020” darbības laikā. Pamatojoties uz EMPIR starpposma novērtējumu, kas veikts 2017. gada jūlijā, tika ierosināta jauna iniciatīva.
                  
               
                     (11)
                  
                  
                     Savienības finansiālais ieguldījums Metroloģijas partnerībā būtu jāsaista ar iesaistīto valstu oficiālu apņemšanos nodrošināt finansiālu ieguldījumu Metroloģijas partnerības īstenošanā un izpildīt minētās apņemšanās. No iesaistīto valstu iemaksām būtu jāsedz arī Metroloģijas partnerības administratīvās izmaksas, kas attiecas uz īstenošanu, nepārsniedzot 5 % no tās budžeta. Iesaistītajām valstīm būtu jāapņemas vajadzības gadījumā palielināt savu ieguldījumu Metroloģijas partnerībā, un šim nolūkam būtu jāparedz iespēja sniegt rezerves finansējumu, lai nodrošinātu to spēju finansēt savas valsts subjektus, valsts metroloģijas institūtus (VMI) un norīkotos institūtus (NI), kas piedalās Metroloģijas partnerības darbībās. Lai būtu iespējams kopīgi īstenot Metroloģijas partnerību, ir vajadzīga īstenošanas struktūra. Savienības finansiālais ieguldījums būtu jāpārvalda saskaņā ar pareizas finanšu pārvaldības principu un attiecīgajiem netiešas pārvaldības noteikumiem, kas noteikti Eiropas Parlamenta un Padomes Regulā (ES, Euratom) 2018/1046 (7).
                  
               
                     (12)
                  
                  
                     Metroloģijas partnerība, kas saskaņota ar Savienības politiskajām prioritātēm, tostarp Eiropas zaļo kursu, prioritātēm “ekonomika cilvēku labā” un “digitālajam laikmetam gatava Eiropa”, būtu jāīsteno desmit gadu laikposmā – no 2021. līdz 2031. gadam. Metroloģijas partnerībā būtu jāiekļauj jaunas darbības, kādu nav EMPIR, un jo īpaši Eiropas metroloģijas tīklu izveide, kuri būtu jāizveido atklātā un pārredzamā veidā ar mērķi reaģēt uz steidzami risināmiem sabiedriskas nozīmes uzdevumiem un vides izaicinājumiem, un metroloģijas vajadzībām, ko rada topošās tehnoloģijas un inovācijas. Metroloģijas spējai, ko nodrošina ar minētajiem tīkliem, vajadzētu būt līdzvērtīgai pārējām pasaulē vadošajām metroloģijas sistēmām un salīdzināmai ar tām, apliecinot pasaules klases izcilību. Pamatprogrammas “Apvārsnis Eiropa” īstenošanas laikā būtu jāizsludina uzaicinājumi iesniegt priekšlikumus Metroloģijas partnerības ietvaros, un tiem vajadzētu būt atklātiem, pārredzamiem un konkurētspējīgiem. Metroloģijas partnerībai būtu jāveicina talantu aprite un prasmju attīstība, tostarp, izmantojot prasmju apguves un pārkvalifikācijas iespējas.
                  
               
                     (13)
                  
                  
                     Metroloģijas partnerības darbības būtu jāveic saskaņā ar pamatprogrammas “Apvārsnis Eiropa” mērķiem un pētniecības un inovācijas prioritātēm un saskaņā ar vispārīgajiem principiem un nosacījumiem, kas noteikti Regulas (ES) 2021/695 10. pantā un III pielikumā, cita starpā atbalstot inovatīvu risinājumu ieviešanu Eiropas rūpniecībā, jo īpaši no MVU puses, un galu galā sabiedrībā.
                  
               
                     (14)
                  
                  
                     Būtu jānosaka maksimālais apjoms Savienības finansiālajam ieguldījumam Metroloģijas partnerībā visā pamatprogrammas “Apvārsnis Eiropa” darbības laikā. Minētā maksimālā apjoma robežās Savienības finansiālajam ieguldījumam vajadzētu tiekties uz apjomu, kāds ir iesaistīto valstu ieguldījumam, lai panāktu spēcīgu sviras efektu un nodrošinātu iesaistīto valstu programmu spēcīgāku integrāciju.
                  
               
                     (15)
                  
                  
                     Metroloģijas partnerība būtu jāfinansē no Savienības programmām saskaņā ar daudzgadu finanšu shēmu 2021.–2027. gadam, kā noteikts Padomes Regulā (ES, Euratom) 2020/2093 (8). Saskaņā ar Regulas (ES) 2021/695 10. panta 2. punkta c) apakšpunktu Metroloģijas partnerībai vajadzētu būt skaidrai dzīves cikla pieejai. Lai pienācīgi aizsargātu Savienības finanšu intereses, Metroloģijas partnerība būtu jāizveido uz laiku līdz 2031. gada 31. decembrim, lai tā varētu īstenot savus pienākumus attiecībā uz dotāciju īstenošanu līdz pēdējo uzsākto netiešo darbību pabeigšanai.
                  
               
                     (16)
                  
                  
                     Saskaņā ar Regulas (ES) 2021/695 3. pantu pamatprogrammas “Apvārsnis Eiropa” vispārējais mērķis ir nodrošināt zinātnē un pētniecībā veikto Savienības investīciju zinātnisko, tehnoloģisko, ekonomisko un sociālo ietekmi, lai tādējādi stiprinātu Savienības zinātnisko un tehnoloģisko bāzi un visās dalībvalstīs veicinātu Savienības konkurētspēju, tostarp rūpniecībā, īstenot Savienības stratēģiskās prioritātes un palīdzēt īstenot Savienības mērķus un politikas, risināt globālus izaicinājumus, tostarp sasniegt ANO IAM, ievērojot principus, kas noteikti Ilgtspējīgas attīstības programmā 2030. gadam un saskaņā ar Parīzes nolīgumu, un stiprināt Eiropas Pētniecības telpu.
                  
               
                     (17)
                  
                  
                     Iesaistītās valstis ir vienojušās par īstenošanas struktūru iepriekšējām iniciatīvām, proti, Eiropas metroloģijas pētniecības programmai (EMRP) un EMPIR. 2007. gadā kā šāda struktūra tika izveidota EURAMET e.V. (EURAMET) – Eiropas reģionālā metroloģijas organizācija un bezpeļņas apvienība, kas darbojas saskaņā ar Vācijas tiesību aktiem. EURAMET ir arī uzdevumi un pienākumi, kas saistīti ar metroloģijas saskaņošanu plašākā Eiropas un pasaules mērogā. Par EURAMET locekļiem var kļūt visi Eiropas VMI, bet Eiropas NI – par asociētajiem locekļiem. Dalība EURAMET nav atkarīga no tā, vai valstī ir metroloģijas pētniecības programmas. Tā kā saskaņā ar EMPIR starpposma novērtējuma ziņojumu pārvaldības struktūra EURAMET ir izrādījusies efektīva un ļoti kvalitatīva EMRP un EMPIR īstenošanā, EURAMET būtu jāizmanto arī Metroloģijas partnerības īstenošanai. Tāpēc EURAMET būtu jāpārvalda Savienības finansiālais ieguldījums.
                  
               
                     (18)
                  
                  
                     Finansiālās iemaksas Metroloģijas partnerībā būtu jāpārvalda centralizēti un tas būtu jādara EURAMET saskaņā ar Regulas (ES) 2021/695 10. panta 1. punktu. Tam nebūtu jāskar iespēja iesaistītajām valstīm sniegt tiešas finansiālās iemaksas izraudzītajiem VMI, pamatojoties uz koordinētu pieeju ar Metroloģijas partnerības komitejas starpniecību.
                  
               
                     (19)
                  
                  
                     Metroloģijas partnerībai būtu jācenšas efektīvi veicināt vienlīdzīgas iespējas visiem, un jo īpaši pēc iespējas nodrošināt dzimumu līdzsvaru attiecīgajās Metroloģijas partnerības struktūrās, kā arī vērtēšanas komisijās un citās attiecīgās padomdevējās struktūrās.
                  
               
                     (20)
                  
                  
                     Ievērojot Regulas (ES) 2021/695 49. panta 4. punktu un attiecīgos noteikumus par Komisijas ekspertu grupām, Komisijai būtu jāizraugās Metroloģijas partnerībai vadības grupas locekļi, jo īpaši, pienācīgi ņemot vērā attiecīgu informāciju par jebkādu interešu konfliktu.
                  
               
                     (21)
                  
                  
                     Lai sasniegtu Metroloģijas partnerības mērķus, EURAMET būtu jāsniedz finansiāls atbalsts galvenokārt dotāciju veidā to darbību dalībniekiem, kas izraudzītas EURAMET līmenī. Minētās darbības būtu jāizraugās pēc atklātiem, pārredzamiem un konkurētspējīgiem uzaicinājumiem iesniegt priekšlikumus, par kuriem atbild EURAMET. Metroloģijas partnerībai būtu jāpieliek visas pūles, lai palielinātu uzaicinājumu iesniegt priekšlikumus pamanāmību, savlaicīgi tos dalībnieku ievērībai publicējot pamatprogrammas “Apvārsnis Eiropa” portālā un šos uzaicinājumus plaši popularizējot un izplatot nolūkā palielināt jaunpienācēju dalību. Sarindojumam vajadzētu būt saistošam attiecībā uz priekšlikumu izraudzīšanos un finansējuma piešķiršanu no Savienības finansiālā ieguldījuma un no iesaistīto valstu finansiālajām iemaksām attiecīgajiem pētniecības projektiem un saistītajām darbībām. Saskaņā ar Regulas (ES) 2021/695 28. panta 3. punktu un pamatprogrammas “Apvārsnis Eiropa” darba programmu, gada darba programmā ex aequo priekšlikumu izskatīšanas noteikumos būtu jāvar iekļaut nosacījumus par MVU iesaisti, dzimumu līdztiesību un ģeogrāfisko pārstāvību. Arī darbībām, ko finansē no iesaistīto valstu iemaksām Eiropas metroloģijas tīklos, vajadzētu būt EURAMET atbildībā.
                  
               
                     (22)
                  
                  
                     Uz līdzdalību netiešajās darbībās, ko finansē Metroloģijas partnerība, attiecas Regula (ES) 2021/695. Tomēr, ņemot vērā Metroloģijas partnerības īpašās darbības vajadzības, jo īpaši vajadzību izveidot un pārvaldīt topošos Eiropas metroloģijas tīklus un veicināt iesaistīto valstu pienācīgu finansiālo līdzdalību, vajadzētu būt iespējai paredzēt, ka koordinatora lomu netiešajās darbībās – no priekšlikuma iesniegšanas brīža līdz projekta beigām –piešķir vienīgi iesaistīto valstu VMI un NI, absolūtas nepieciešamības gadījumā, un ņemot vērā vadības grupas ieteikumus, ja tādi ir.
                  
               
                     (23)
                  
                  
                     Iesaistīto valstu iemaksas būtu jānodrošina, izmantojot to VMI un to NI institucionālo finansējumu. Ļoti dažādajām pamatā esošajām darbībām būtu jāveicina Metroloģijas partnerības mērķu sasniegšana, un tās būtu jāizklāsta gada darba programmās, norādot saiknes ar darbības izmaksām un izdevumiem. No iemaksām būtu jāsedz inter alia to pakalpojumu izmaksas, kuri tieši nodrošina kalibrāciju, un citu līdz starptautiskajai mērvienību sistēmai izsekojamu pakalpojumu izmaksas. Iesaistīto valstu iemaksām būtu jāietver arī finansiāls ieguldījums Metroloģijas partnerības administratīvo izmaksu segšanā.
                  
               
                     (24)
                  
                  
                     Lai nodrošinātu Metroloģijas partnerības atklātību un pārredzamību, un pieejamību, uzaicinājumi iesniegt priekšlikumus būtu lietotājdraudzīgā veidā jāpublicē arī vienotajā dalībnieku portālā, kā arī izmantojot citus pamatprogrammas “Apvārsnis Eiropa” elektroniskos izplatīšanas līdzekļus, ko pārvalda Komisija. Lai sadarbotos ar ieinteresētajām personām un sabiedrību un piesaistītu jaunpienācējus no plaša pētniecības un nozares ieinteresēto personu loka, tostarp MVU, augstākās izglītības iestādēm, pētniecības organizācijām un pilsoniskās sabiedrības organizācijām, Metroloģijas partnerībai būtu jāveic plašs informēšanas pasākumu klāsts, tostarp rezultātu izplatīšana un izmantošana, popularizēšanas un informētības palielināšanas pasākumi un Metroloģijas partnerības popularizēšana ārpus Savienības.
                  
               
                     (25)
                  
                  
                     Finansēšanas modeļa darbība attiecībā uz Savienības un ārpussavienības finansējuma atbilstības principu būtu atkārtoti jānovērtē Metroloģijas partnerības starpposma izvērtēšanas laikā, lai pārliecinātos, ka tiek ievērots atbilstības princips attiecībā uz iesaistīto valstu finansiālajam iemaksām.
                  
               
                     (26)
                  
                  
                     Savienības finanšu intereses būtu jāaizsargā, visā izdevumu ciklā piemērojot samērīgus pasākumus, tostarp pārkāpumu novēršanu, konstatēšanu un izmeklēšanu, zaudēto, kļūdaini izmaksāto vai nepareizi izmantoto līdzekļu atgūšanu un – vajadzības gadījumā – administratīvus un finansiālus sodus.
                  
               
                     (27)
                  
                  
                     Lai aizsargātu Savienības finanšu intereses, Komisijai vajadzētu būt tiesībām izbeigt, proporcionāli samazināt vai apturēt vai Savienības finansiālo ieguldījumu, ja Metroloģijas partnerību īsteno neatbilstoši, tikai daļēji vai novēloti vai ja iesaistītā valsts ieguldījumu Metroloģijas partnerības finansēšanā nesniedz vai sniedz tikai daļēji vai novēloti. Minētās tiesības būtu jāparedz iemaksu nolīgumā, kas jānoslēdz starp Savienību un EURAMET.
                  
               
                     (28)
                  
                  
                     Vienkāršošanas nolūkā būtu jāsamazina visu iesaistīto pušu administratīvais slogs. Būtu jāizvairās no dubultām revīzijām un nesamērīgi liela skaita dokumentu un ziņojumu. Veicot revīzijas, attiecīgā gadījumā būtu jāņem vērā valstu programmu specifika. Saskaņā ar šo lēmumu piešķirto Savienības līdzekļu saņēmēju revīzijām būtu jānodrošina administratīvā sloga samazināšana saskaņā ar Regulu (ES, Euratom) 2018/1046.
                  
               
                     (29)
                  
                  
                     
                        EURAMET un iesaistītajām valstīm pēc Komisijas, Eiropas Parlamenta, Padomes vai Revīzijas Palātas pieprasījuma būtu jāsniedz jebkura informācija, ko Komisijai prasa iekļaut tās Metroloģijas partnerības izvērtējumā.
                  
               
                     (30)
                  
                  
                     Komisijai ne vēlāk kā 2025. gadā būtu jāveic starpposma izvērtēšana, kurā īpaši novērtē Metroloģijas partnerības kvalitāti un efektivitāti un panākumus izvirzīto mērķu sasniegšanā, un ne vēlāk kā 2030. gadā būtu jāveic galīgā izvērtēšana, un būtu jāpublicē un jāizplata minēto izvērtējumu rezultāti un secinājumi. Saskaņā ar Regulas (ES) 2021/695 10. panta 2. punkta c) apakšpunktu Metroloģijas partnerībai vajadzētu būt skaidrai dzīves cikla pieejai, tai vajadzētu būt ierobežotai laikā un būtu jāietver nosacījumi pamatprogrammas “Apvārsnis Eiropa” finansējuma pakāpeniskai izbeigšanai. Šajā nolūkā izvērtējumos būtu jāvērtē jebkādas iespējamas atjaunošanas būtiskums un saskanība.
                  
               
                     (31)
                  
                  
                     Šā lēmuma mērķis ir Savienības dalība Metroloģijas partnerībā, lai atbalstītu tās vispārējos mērķus. Ņemot vērā metroloģijas prasību apmēru un sarežģītību, ir vajadzīgas investīcijas, kas pārsniedz VMI un NI pamatpētniecības budžetus. Progresīvu metroloģijas risinājumu pētniecībai un attīstībai nepieciešamā izcilība sniedzas tālu pāri valstu robežām, un tāpēc to nevar sasniegt valsts līmenī. Ņemot vērā to, ka šā lēmuma mērķi nevar pietiekami labi sasniegt atsevišķās dalībvalstīs, bet tos var labāk sasniegt Savienības līmenī, integrējot valstu centienus konsekventā Eiropas pieejā, apvienojot sadrumstalotas valstu pētniecības programmas, palīdzot izstrādāt vienotas pētniecības un finansēšanas stratēģijas, kas sniedzas pāri valstu robežām, un izveidojot dalībnieku un vajadzīgo investīciju kritisko masu, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā lēmumā paredz vienīgi tos pasākumus, kas ir vajadzīgi minētā mērķa sasniegšanai.
                  
               
                     (32)
                  
                  
                     Lai nodrošinātu nepārtrauktību atbalsta sniegšanā attiecīgajā politikas jomā, šim lēmumam būtu jāstājas spēkā steidzamības kārtā,
                  
               IR PIEŅĒMUŠI ŠO LĒMUMU.
         
            1. pants
            Dalība Eiropas Metroloģijas partnerībā
            
               1.   Savienība piedalās Eiropas Metroloģijas partnerībā (“Metroloģijas partnerība”) – institucionalizētā Eiropas partnerībā, kas minēta Regulas (ES) 2021/695 10. panta 1. punkta c) apakšpunktā un ko kopīgi īsteno Austrija, Beļģija, Bulgārija, Čehija, Dānija, Francija, Grieķija, Horvātija, Igaunija, Īrija, Itālija, Latvija, Lietuva, Nīderlande, Norvēģija, Polija, Portugāle, Rumānija, Slovākija, Slovēnija, Somija, Spānija, Ungārija, Vācija un Zviedrija (“iesaistītās valstis”), – saskaņā ar šajā lēmumā paredzētajiem nosacījumiem.
            
            
               2.   Jebkura dalībvalsts, kas nav minēta šā panta 1. punktā, un jebkura pamatprogrammas “Apvārsnis Eiropa” asociētā trešā valsts var piedalīties Metroloģijas partnerībā ar noteikumu, ka tā izpilda 4. panta 1. punkta c) apakšpunktā paredzēto nosacījumu. Šā lēmuma nolūkos šādas dalībvalstis un trešās valstis uzskata par iesaistītajām valstīm.
            
            
               3.   Jebkura trešā valsts, kas nav pamatprogrammas “Apvārsnis Eiropa” asociētā valsts, var piedalīties Metroloģijas partnerībā, ar noteikumu, ka tā:
               
                           a)
                        
                        
                           ar Savienību noslēdz starptautisku nolīgumu par zinātnisko un tehnoloģisko sadarbību, kurā izklāstīti noteikumi tās dalībai Metroloģijas partnerībā;
                        
                     
                           b)
                        
                        
                           saņem Metroloģijas partnerības komitejas apstiprinājumu saskaņā ar 14. panta 3. punkta g) apakšpunktu; un
                        
                     
                           c)
                        
                        
                           izpilda 4. panta 1. punkta c) apakšpunktā paredzēto nosacījumu.
                        
                     Trešo valsti, kas izpilda pirmajā daļā minētos nosacījumus, šā lēmuma nolūkos uzskata par iesaistīto valsti.
            
         
         
            2. pants
            Metroloģijas partnerības mērķi
            
               1.   Metroloģijas partnerība sniedz ieguldījumu Regulas (ES) 2021/695, un jo īpaši tās 3. panta, īstenošanā.
            
            
               2.   Neskarot 1. punktu, Metroloģijas partnerība ar partneru iesaisti un apņemšanos 7. pantā minētās gada darba programmas izstrādē un īstenošanā tiecas sasniegt šādus vispārīgos mērķus:
               
                           a)
                        
                        
                           attīstīt ilgtspējīgu, izcilu un koordinētu metroloģijas sistēmu Eiropas līmenī, tādējādi palīdzot mazināt investīciju atšķirības starp Eiropu un tās globālajiem konkurentiem;
                        
                     
                           b)
                        
                        
                           nodrošināt, ka inovatori savās ekosistēmās un ārpus tām plaši ievieš modernākās metroloģijas spējas;
                        
                     
                           c)
                        
                        
                           palielināt metroloģijas ietekmi uz sabiedriskas nozīmes uzdevumu risināšanu saistībā ar politiku, standartu un noteikumu īstenošanu, inter alia digitālajā, ekonomikas, rūpniecības un vides jomā, lai padarītu tos piemērotus paredzētajam mērķim.
                        
                     
            
               3.   Īstenojot 2. punktā noteiktos vispārīgos mērķus, Metroloģijas partnerība īsteno šādus konkrētos mērķus:
               
                           a)
                        
                        
                           līdz 2030. gadam attīstīt jaunas pētniecības spējas, kas ir integrētas jaunu Eiropas metroloģijas tīklu satvarā un kas kalibrācijas un mērījumu iespēju ziņā nodrošina vismaz tādus pašus rezultātus kā vadošie metroloģijas institūti ārpus iesaistītajām valstīm;
                        
                     
                           b)
                        
                        
                           līdz 2030. gadam atbalstīt jaunu inovatīvu produktu un pakalpojumu pārdošanu, jaunās metroloģijas spējas izmantojot un pārņemot svarīgās topošajās tehnoloģijās un pamattehnoloģijās;
                        
                     
                           c)
                        
                        
                           veicināt kvalitatīvu, jaunu zināšanu, kompetenču un prasmju radīšanu un izplatīšanu visā Savienībā saistībā ar mūžizglītību un ar mērķi panākt sabiedrības pārveidi, tostarp, uzlabojot inovācijai vajadzīgās spējas;
                        
                     
                           d)
                        
                        
                           līdz 2030. gadam sniegt pilnīgu un efektīvu ieguldījumu tādu īpašu standartu un noteikumu izstrādē un īstenošanā, kuri ir pamatā publiskajai politikai, kas vērsta uz sabiedriskas nozīmes uzdevumu, ekonomikas un vides izaicinājumu risināšanu;
                        
                     
                           e)
                        
                        
                           atraisīt metroloģijas potenciālu galalietotāju vidū, tostarp MVU un rūpniecības jomas ieinteresēto personu vidū, kā instrumentu, kas palīdz sasniegt Savienības mērķus digitālās un zaļās pārkārtošanās jomā.
                        
                     
         
         
            3. pants
            Savienības finansiālais ieguldījums Metroloģijas partnerībā
            
               1.   Savienības finansiālais ieguldījums Metroloģijas partnerībā, ietverot EEZ apropriācijas, ir līdz 300 miljoniem EUR, kas atbilst 1. panta 1. punktā minēto iesaistīto valstu iemaksām. Savienības finansiālā ieguldījuma summu var palielināt ar pamatprogrammas “Apvārsnis Eiropa” asociēto trešo valstu iemaksām saskaņā ar pamatprogrammas Regulas (ES) 2021/695 16. panta 5. punktu, ar noteikumu, ka kopējā summa, par kādu Savienības finansiālais ieguldījums ir palielināts, ir vismaz tikpat liela kā šā lēmuma 1. panta 2. punktā minēto iesaistīto valstu iemaksas.
            
            
               2.   Aprēķinot Savienības finansiālo ieguldījumu, neņem vērā nevienu iesaistīto valstu iemaksu Metroloģijas partnerības administratīvo izmaksu, kas attiecas uz īstenošanu, segšanā, kas pārsniedz 5 % no kopējām iemaksām Metroloģijas partnerībā.
            
            
               3.   Savienības finansiālo ieguldījumu maksā no apropriācijām Savienības vispārējā budžetā, kas piešķirtas attiecīgajām daļām īpašajā programmā, ar kuru īsteno pamatprogrammu “Apvārsnis Eiropa” un kura izveidota ar Padomes Lēmumu (ES) 2021/764 (9).
            
            
               4.   EURAMET e.V. (EURAMET) izmanto Savienības finansiālo ieguldījumu, lai finansētu 6. panta 1. punkta a) apakšpunktā minētās darbības.
            
            
               5.   Savienības finansiālo ieguldījumu neizmanto, lai segtu Metroloģijas partnerības administratīvās izmaksas.
            
            
               6.   Finansiālas iemaksas, kas veiktas saskaņā ar programmām, kuras līdzfinansē no Eiropas Reģionālās attīstības fonda, Eiropas Sociālā fonda Plus, Eiropas Jūrlietu, zvejniecības un akvakultūras fonda un Eiropas Lauksaimniecības fonda lauku attīstībai, kā arī no Atveseļošanas un noturības mehānisma, var uzskatīt par dalībvalsts, kas ir iesaistītā valsts, iemaksām, ja tiek ievēroti Eiropas Parlamenta un Padomes Regulas (ES) 2021/1060 (10) un regulu, kurās noteikti īpašie noteikumi, kas piemērojami katram no minētajiem fondiem, attiecīgie noteikumi.
            
         
         
            4. pants
            Savienības finansiālā ieguldījuma nosacījumi
            
               1.   Savienības finansiālo ieguldījumu sniedz, ja ir izpildīti visi šie nosacījumi:
               
                           a)
                        
                        
                           iesaistītās valstis ir pierādījušas, ka Metroloģijas partnerība ir izveidota saskaņā ar šo lēmumu;
                        
                     
                           b)
                        
                        
                           iesaistītās valstis vai to izraudzītie VMI izraugās EURAMET par struktūru, kas atbild par Metroloģijas partnerības īstenošanu un par Savienības finansiālā ieguldījuma saņemšanu, piešķiršanu un uzraudzību;
                        
                     
                           c)
                        
                        
                           katra iesaistītā valsts uzņemas saistības sniegt ieguldījumu Metroloģijas partnerības finansēšanā un paredzēt iespēju sniegt rezerves finansējumu 50 % apmērā no saistību summas;
                        
                     
                           d)
                        
                        
                           
                              EURAMET ir pierādījusi savu spēju īstenot Metroloģijas partnerību, tostarp saņemt, piešķirt un uzraudzīt Savienības finansiālo ieguldījumu Savienības budžeta netiešās pārvaldības ietvaros saskaņā ar Regulas (ES, Euratom) 2018/1046 62. un 154. pantu;
                        
                     
                           e)
                        
                        
                           ir izveidots Metroloģijas partnerības pārvaldības modelis saskaņā ar 13.–16. pantu.
                        
                     
            
               2.   Metroloģijas partnerības īstenošanas laikā Savienības finansiālo ieguldījumu sniedz, ja ir izpildīti vēl arī visi šādi nosacījumi:
               
                           a)
                        
                        
                           
                              EURAMET ir īstenojusi Metroloģijas partnerības darbības, kas izklāstītas 6. pantā, atbilstoši 2. pantā noteiktajiem mērķiem;
                        
                     
                           b)
                        
                        
                           tiek uzturēts efektīvs pārvaldības modelis saskaņā ar 13.–16. pantu;
                        
                     
                           c)
                        
                        
                           
                              EURAMET izpilda ziņošanas prasības, kas noteiktas Regulas (ES, Euratom) 2018/1046 155. pantā;
                        
                     
                           d)
                        
                        
                           iesaistītās valstis ir izpildījušas saistības, kas minētas 1. punkta c) apakšpunktā.
                        
                     
         
         
            5. pants
            Iesaistīto valstu iemaksas Metroloģijas partnerībā
            
               1.   Iesaistītās valstis, kas minētas 1. panta 1. punktā, laikposmā no 2021. gada 1. janvāra līdz 2031. gada 31. decembrim sniedz – vai nodrošina, ka to valsts finansēšanas struktūras sniedz, – finansiālas iemaksas vai iemaksas natūrā vismaz 363 miljonu EUR apmērā.
               Daļa iesaistīto valstu iemaksu tiek veiktas finansiālo iemaksu veidā. Iesaistītās valstis savā starpā vienojas par savām kolektīvajām iemaksām un to, kā tās tiks veiktas.
            
            
               2.   Iesaistīto valstu iemaksas veido:
               
                           a)
                        
                        
                           finansiālas iemaksas vai iemaksas natūrā 6. panta 1. punktā minētajās īstenošanas darbībās; un
                        
                     
                           b)
                        
                        
                           finansiālas iemaksas vai iemaksas natūrā visu EURAMET administratīvo izmaksu segšanai.
                        
                     
            
               3.   No šā panta 2. punkta a) apakšpunktā minētajām finansiālajām iemaksām vai iemaksām natūrā sedz izmaksas, kas iesaistītajām valstīm rodas, īstenojot 6. panta 1. punkta b) apakšpunktā minētās darbības, atskaitot visu Savienības tiešo vai netiešo finansiālo ieguldījumu šo izmaksu segšanā.
            
            
               4.   No 2. punkta b) apakšpunktā minētajām finansiālajām iemaksām vai iemaksām natūrā sedz izmaksas, kas iesaistītajām valstīm rodas saistībā ar EURAMET administratīvajām izmaksām Metroloģijas partnerības īstenošanā. Minētās administratīvās izmaksas nepārsniedz 5 % no Metroloģijas partnerības kopējā budžeta.
            
            
               5.   Lai novērtētu šā panta 2. punkta a) un b) apakšpunktā minētās iemaksas natūrā, izmaksas nosaka saskaņā ar saskaņotu pieeju, tostarp kritērijiem un procesiem, kas jānosaka Metroloģijas partnerības komitejai saskaņā ar 14. pantu. Ziņojot par izmaksām, cik vien iespējams ievēro Regulā (ES) 2021/695 noteiktās ziņošanas procedūras, vienlaikus ņemot vērā iesaistīto valstu vai attiecīgo valsts finansēšanas struktūru parasti izmantoto grāmatvedības praksi, tās iesaistītās valsts piemērojamos grāmatvedības standartus, kurā ir izveidotas attiecīgās valsts finansēšanas struktūras, kā arī piemērojamos starptautiskos grāmatvedības standartus un starptautiskos finanšu pārskatu standartus. Izmaksas apstiprina neatkarīgs revidents, ko iecēlušas iesaistītās valstis vai attiecīgās valsts finansēšanas struktūras.
            
            
               6.   Iesaistīto valstu iemaksas veic pēc gada darba programmas pieņemšanas.
               Ja gada darba programmu pieņem pārskata gadā, 2. punkta b) apakšpunktā minētās iemaksas, kas ir iekļautas gada darba programmā, var ietvert iemaksas, kas ir veiktas no attiecīgā gada 1. janvāra.
               Panta 2. punkta b) apakšpunktā minētās iemaksas, kas veiktas pēc 2021. gada 1. decembra, var ieskaitīt kā iesaistīto valstu iemaksas, ar noteikumu, ka tās ir iekļautas Metroloģijas partnerības pirmajā gada darba programmā.
            
         
         
            6. pants
            EURAMET darbības
            
               1.   Metroloģijas partnerība atbalsta plašu pētniecības un inovācijas darbību klāstu, īstenojot:
               
                           a)
                        
                        
                           netiešas darbības Regulas (ES) 2021/695 2. panta 43. punkta nozīmē, kuras saskaņā ar šā lēmuma 7. pantu finansē EURAMET – galvenokārt dotāciju veidā, izsludinot atklātus, pārredzamus un konkurētspējīgus transnacionālus uzaicinājumus iesniegt priekšlikumus, ko organizē EURAMET, – tostarp:
                           
                                       i)
                                    
                                    
                                       zinātniskas un tehniskas darbības, kas veicina fundamentālo zinātnisko metroloģiju, kura veido pamatu visiem nākamajiem pasākumiem, tostarp lietišķajiem metroloģijas pētījumiem un izstrādei un ar metroloģiju saistītiem pakalpojumiem;
                                    
                                 
                                       ii)
                                    
                                    
                                       metroloģijas pētniecību, kuras mērķis ir nodrošināt risinājumus sabiedriskas nozīmes uzdevumiem, ekonomikas un vides izaicinājumiem, koncentrējoties uz iemaksām ilgtspējīgās tehnoloģijās un inovācijās enerģētikas, digitālajā un veselības nozarē, kā arī saistībā ar vides un klimata jomā, un attīstīt konkrētos Eiropas metroloģijas tīklos projektus, kas pievēršas šiem izaicinājumiem;
                                    
                                 
                                       iii)
                                    
                                    
                                       pētniecību, kuras mērķis ir izstrādāt jaunus mērinstrumentus ar nolūku veicināt to, lai Eiropas rūpniecībā un komercijā tiktu pārņemtas metroloģijas tehnoloģijas un tādējādi tiktu stimulēta inovācija rūpniecībā;
                                    
                                 
                                       iv)
                                    
                                    
                                       metroloģijas pētniecību un izstrādi pirms standartizācijas un tās laikā, lai sniegtu ieguldījumu politikas īstenošanā un noteikumos un paātrinātu ilgtspējīgu, inovatīvu produktu un pakalpojumu ieviešanu tirgū un izmantošanu sabiedrībā;
                                    
                                 
                                       v)
                                    
                                    
                                       paraugprakses apmaiņu par valsts līmenī veiktu metroloģijas pētniecību;
                                    
                                 
                     
                           b)
                        
                        
                           darbības, kuras iesaistītās valstis finansē bez Savienības finansiālā ieguldījuma un kuras ir metroloģijas spēju veidošanas darbības dažādos tehnoloģiju līmeņos, lai izveidotu pēc iespējas plašāku, līdzsvarotu un integrētu metroloģijas sistēmu iesaistītajās valstīs, lai tās varētu attīstīt savas zinātniskās un tehniskās spējas metroloģijā, un kuras ietver darbības, kas nav izraudzītas šā panta a) apakšpunktā minētajos uzaicinājumos iesniegt priekšlikumus, kā izklāstīts gada darba programmās, kā arī jebkuras no turpmāk minētajām darbībām:
                           
                                       i)
                                    
                                    
                                       darbības, kas veiktas atbilstīgi iesaistīto valstu programmām, piemēram, transnacionālus projektus, kas veicina Eiropas metroloģijas tīklā un EURAMET tehniskajās komitejās noteikto prioritāšu īstenošanu;
                                    
                                 
                                       ii)
                                    
                                    
                                       darbības, ar ko pēc iespējas plašāk Eiropā izplata un izmanto metroloģijas pētniecības rezultātus, tostarp rūpniecībā un MVU, ar mērķi lietotājdraudzīgā veidā palielināt EURAMET pasākumu pamanāmību sabiedrībai;
                                    
                                 
                                       iii)
                                    
                                    
                                       darbības, ar ko palielina informētību un veicina izglītojošas un izplatīšanas darbības un kampaņas un ar ko sniedz atbilstīgu informāciju EURAMET tīmekļa vietnē, un attiecīgās dokumentācijas publicēšana;
                                    
                                 
                                       iv)
                                    
                                    
                                       darbības, kas ir īpaši vērstas uz metroloģijas institūtiem, kuriem nav zinātnisko spēju vai tās ir ierobežotas, palīdzot tiem izmantot citas Savienības, valstu vai reģionālās programmas apmācībai un mobilitātei, pārrobežu sadarbībai vai investīcijām metroloģijas infrastruktūrā;
                                    
                                 
                                       v)
                                    
                                    
                                       ārējas rezultātu izplatīšanas un zināšanu nodošanas darbību organizēšana, lai Savienībā un ārpus tās pēc iespējas plaši popularizētu Metroloģijas partnerību nolūkā maksimāli palielināt tās ietekmi.
                                    
                                 
                     
            
               2.   Pirms tematu noteikšanas katram uzaicinājumam iesniegt priekšlikumus, kas minēts 1. punkta a) apakšpunktā, EURAMET pārredzamā veidā publiski aicina personas vai organizācijas, tostarp MVU, un metroloģijas vispārējās vērtības ķēdi ieteikt iespējamos pētniecības tematus.
            
         
         
            7. pants
            Gada darba programma
            
               1.   Metroloģijas partnerību īsteno, pamatojoties uz gada darba programmām, kas aptver darbības, kuras veicamas laikposmā no konkrēta gada (“pārskata gads”) 1. janvāra līdz 31. decembrim.
            
            
               2.   Metroloģijas partnerības komiteja, kas minēta 14. pantā, pieņem gada darba programmas līdz pārskata gada 31. martam, pirms tam saņemot Komisijas apstiprinājumu. Pieņemot gada darba programmas, gan Metroloģijas partnerības komiteja, gan Komisija rīkojas bez nepamatotas kavēšanās. Metroloģijas partnerības komiteja nodrošina, ka gada darba programma ir publiski pieejama.
            
            
               3.   Darbības, kas minētas 6. panta 1. punkta a) un b) apakšpunktā, sāk veikt tikai pārskata gadā un tikai pēc konkrētā gada darba programmas pieņemšanas.
            
            
               4.   EURAMET var finansēt darbības tikai tad, ja tās ir izklāstītas gada darba programmā. Gada darba programmā nošķir darbības, kas minētas 6. panta 1. punkta a) apakšpunktā, darbības, kas minētas 6. panta 1. punkta b) apakšpunktā, un EURAMET administratīvās izmaksas. Gada darba programmā iekļauj to atbilstošās izdevumu aplēses un budžetu, kas tiek piešķirts darbībām, kuras finansē ar Savienības finansiālo ieguldījumu, un darbībām, ko finansē iesaistītās valstis bez minētā ieguldījuma. Gada darba programmā ietver arī iesaistīto valstu iemaksu natūrā, kas minētas 5. panta 2. punkta b) apakšpunktā, novērtējumu.
            
            
               5.   Jebkurās grozītajās gada darba programmās pārskata gadam un gada darba programmās turpmākajiem pārskata gadiem ņem vērā rezultātus, kas gūti iepriekšējos uzaicinājumos iesniegt priekšlikumus. Tajās mēģina novērst to, ka tiek nepietiekami aptverti zinātniskie temati, jo īpaši tie, kuriem sākotnēji pievērsās 6. panta 1. punkta b) apakšpunktā minētās darbībās, kas nevarēja tikt pienācīgi finansētas.
            
            
               6.   Uzaicinājumus iesniegt priekšlikumus, kas pamatojas uz attiecīgajām gada darba programmām, izsludina līdz 2027. gada 31. decembrim. Pienācīgi pamatotos gadījumos tos var izsludināt līdz 2028. gada 31. decembrim.
            
            
               7.   EURAMET uzrauga visu gada darba programmā ietverto darbību īstenošanu un katru gadu ziņo par to Komisijai, nepalielinot administratīvo slogu saņēmējiem. Gada ziņojumu laikus dara publiski pieejamu EURAMET tīmekļa vietnē.
            
            
               8.   Ikvienā paziņojumā vai publikācijā, kas attiecas uz Metroloģijas partnerības darbībām un darbībām, kuras veic sadarbībā ar Metroloģijas partnerību, neatkarīgi no tā, vai tās īsteno EURAMET, iesaistītā valsts vai tās finansēšanas struktūras, vai darbības dalībnieki, iekļauj vai pievieno norādi, ka tās līdzfinansē Metroloģijas partnerība pamatprogrammas “Apvārsnis Eiropa” ietvaros.
            
         
         
            8. pants
            Dalības un rezultātu izplatīšanas noteikumi
            
               1.   EURAMET uzskata par finansēšanas struktūru Regulas (ES) 2021/695 2. panta 14. punkta nozīmē, un tā sniedz finansiālu atbalstu netiešajām darbībām, kas minētas šā lēmuma 6. panta 1. punkta a) apakšpunktā, saskaņā ar minētās regulas 6. panta 2. punktu.
            
            
               2.   Šā lēmuma 6. panta 1. punkta a) apakšpunktā minētajām darbībām piemēro Regulu (ES) 2021/695, jo īpaši dalības, atvērtās zinātnes un rezultātu izplatīšanas noteikumus. Turklāt saskaņā ar minētās regulas 17. panta 2. punktu absolūtas nepieciešamības gadījumos un pēc apspriešanās ar šā lēmuma 15. pantā minēto vadības grupu, kad Metroloģijas partnerības komiteja pieprasījusi šādu apspriešanos, gada darba programmā var paredzēt koordinatora lomas ierobežojumu netiešajās darbībās no priekšlikuma iesniegšanas brīža līdz projekta beigām, to piešķirot tikai iesaistīto valstu VMI un NI, lai nodrošinātu, ka tiek sasniegti mērķi un iesaistīto valstu ieguldījuma mērķvērtības.
            
            
               3.   EURAMET nodrošina pienācīgu mijiedarbību ar VMI un NI 6. panta 1. punkta a) apakšpunktā minētajās netiešajās darbībās saskaņā ar viņu norīkojumu, ko veikušas attiecīgās valsts iestādes. EURAMET arī sekmē un atbalsta citu subjektu, tostarp MVU, dalību visos uzaicinājumos iesniegt priekšlikumus.
            
         
         
            9. pants
            Nolīgumi starp Savienību un EURAMET
            Ja vien tiek nodrošināts līdzvērtīgs Savienības finanšu interešu aizsardzības līmenis, EURAMET tiek uzticēta Savienības finansiālā ieguldījuma īstenošana saskaņā ar Regulas (ES, Euratom) 2018/1046 62. panta 3. punktu un 154. pantu.
         
         
            10. pants
            Savienības finansiālā ieguldījuma izbeigšana, samazināšana vai apturēšana
            
               1.   Ja Metroloģijas partnerība neizpilda nosacījumus, saskaņā ar kuriem tiek uzticēts Savienības finansiālais ieguldījums, Komisija var izbeigt, proporcionāli samazināt vai apturēt minēto ieguldījumu.
            
            
               2.   Ja iesaistītā valsts nesniedz vai sniedz tikai daļēju ieguldījumu Metroloģijas partnerības finansēšanā vai neievēro 5. pantā minētos termiņus attiecībā uz iemaksām, Komisija var izbeigt, proporcionāli samazināt vai apturēt Savienības finansiālo ieguldījumu. Komisijas lēmums neliedz atmaksāt attiecināmās izmaksas, kas iesaistītajai valstij jau radušās, pirms lēmums izbeigt, proporcionāli samazināt vai apturēt Savienības finansiālo ieguldījumu ir paziņots Metroloģijas partnerībai.
            
         
         
            11. pants
            Ex post revīzijas
            
               1.   EURAMET veic šā lēmuma 6. panta 1. punkta a) apakšpunktā minēto netiešo darbību izdevumu ex post revīzijas saskaņā ar Regulas (ES) 2021/695 53. panta 3. punktu.
            
            
               2.   Komisija var pati veikt šā panta 1. punktā minētās revīzijas. Šādos gadījumos Komisija veic šādas revīzijas saskaņā ar piemērojamajiem noteikumiem, jo īpaši saskaņā ar Regulas (ES) 2021/695 53. panta 3. punktu un Regulas (ES, Euratom) 2018/1046 127. pantu.
            
         
         
            12. pants
            Savienības finanšu interešu aizsardzība
            
               1.   Komisija veic piemērotus pasākumus, lai nodrošinātu, ka, īstenojot saskaņā ar šo lēmumu finansētas darbības, Savienības finanšu intereses tiek aizsargātas ar krāpšanas, korupcijas un jebkādu citu nelikumīgu darbību novēršanas pasākumiem, efektīvām pārbaudēm un, ja ir atklāti pārkāpumi, atgūstot nepamatoti izmaksātās summas un attiecīgā gadījumā piemērojot iedarbīgus, samērīgus un atturošus sodus.
            
            
               2.   Īstenojot Metroloģijas partnerību, iesaistītās valstis veic leģislatīvus, regulatīvus, administratīvus un citus Savienības finanšu interešu aizsardzībai nepieciešamus pasākumus, jo īpaši, lai nodrošinātu Savienībai pienākošos summu pilnīgu atgūšanu saskaņā ar Regulu (ES, Euratom) 2018/1046.
            
            
               3.   EURAMET piešķir Komisijas darbiniekiem un citām Komisijas pilnvarotām personām, kā arī Revīzijas palātai piekļuvi saviem objektiem, telpām un visai informācijai, tostarp informācijai elektroniskā formātā, kas vajadzīga revīziju veikšanai.
            
            
               4.   Saskaņā ar noteikumiem un procedūrām, kas izklāstīti Eiropas Parlamenta un Padomes Regulā (ES, Euratom) Nr. 883/2013 (11) un Padomes Regulā (Euratom, EK) Nr. 2185/96 (12), Eiropas Birojs krāpšanas apkarošanai (OLAF) var veikt izmeklēšanu, tostarp pārbaudes un apskates uz vietas, lai noteiktu, vai saistībā ar nolīgumu, lēmumu vai līgumu, kas finansēts saskaņā ar šo lēmumu, ir notikusi krāpšana, korupcija vai jebkāda cita nelikumīga darbība, kas ietekmē Savienības finanšu intereses.
            
            
               5.   Eiropas Prokuratūra (EPPO) var veikt izmeklēšanu saskaņā ar noteikumiem un procedūrām, kas paredzēti Padomes Regulā (ES) 2017/1939 (13), lai izmeklētu noziedzīgus nodarījumus, kas skar Savienības finanšu intereses, kā noteikts minētās regulas 4. pantā.
            
            
               6.   Neskarot 3., 4. un 5. punktu, nolīgumos, lēmumos un līgumos, kas izriet no šā lēmuma īstenošanas, ietver noteikumus, kas nepārprotami nosaka Komisijas, EURAMET, Revīzijas palātas, EPPO un OLAF pilnvaras atbilstoši to kompetencei veikt šādas revīzijas, pārbaudes uz vietas un izmeklēšanu.
            
         
         
            13. pants
            Metroloģijas partnerības pārvaldība
            
               1.   Struktūras, kas pārvalda Metroloģijas partnerību, ir vismaz šādas:
               
                           a)
                        
                        
                           Metroloģijas partnerības komiteja;
                        
                     
                           b)
                        
                        
                           vadības grupa;
                        
                     
                           c)
                        
                        
                           
                              EURAMET sekretariāts.
                        
                     
            
               2.   Šā panta 1. punktā minētās struktūras veic atbilstīgus pasākumus, lai tiektos panākt līdzsvarotu sastāvu attiecībā uz prasmēm, pieredzi, zināšanām, ģeogrāfisko pārstāvību un dzimumu.
            
         
         
            14. pants
            Metroloģijas partnerības komiteja
            
               1.   Metroloģijas partnerības komiteja pārvalda Metroloģijas partnerību pārredzamā veidā, vienlaikus nodrošinot, ka Metroloģijas partnerība tiek īstenota tā, ka tā sasniedz savus mērķus.
            
            
               2.   Metroloģijas partnerības komitejas sastāvā ir viens pārstāvis un viens aizstājējs pārstāvis no katras iesaistītās valsts. Balsu sadalījumu aprēķina, pamatojoties uz katras iesaistītās valsts saistībām, saskaņā ar saistību kvadrātsaknes noteikumu.
            
            
               3.   Metroloģijas partnerības komiteja jo īpaši:
               
                           a)
                        
                        
                           pieņem lēmumus par stratēģisko pētniecības un inovācijas programmu un dara tos publiski pieejamus;
                        
                     
                           b)
                        
                        
                           pieņem lēmumus par uzaicinājumu iesniegt priekšlikumus plānošanu un par izvērtējuma pārskatīšanas procedūru, kā paredzēts Regulas (ES) 2021/695 30. pantā;
                        
                     
                           c)
                        
                        
                           pēc Komisijas apstiprinājuma saņemšanas un apspriešanās ar 15. pantā minēto vadības grupu pieņem gada darba programmu un dara to publiski pieejamu;
                        
                     
                           d)
                        
                        
                           pieņem lēmumus par to priekšlikumu atlasi, kas finansējami saskaņā ar sarindojumiem, kas izveidoti pēc šā lēmuma 6. panta 1. punkta a) apakšpunktā minēto uzaicinājumu iesniegt priekšlikumus izvērtējumiem;
                        
                     
                           e)
                        
                        
                           pieņem pasākumus, kuru mērķis ir piesaistīt jaunpienācējus;
                        
                     
                           f)
                        
                        
                           uzrauga EURAMET darbību norisi, kā minēts 6. pantā;
                        
                     
                           g)
                        
                        
                           apstiprina jebkuras ar pamatprogrammu “Apvārsnis Eiropa” nesaistītas trešās valsts dalību Metroloģijas partnerībā, ar noteikumu, ka minētā trešā valsts izpilda 1. panta 3. punkta a) un c) apakšpunktā minētos nosacījumus;
                        
                     
                           h)
                        
                        
                           līdz 2021. gada 31. decembrim izveido saskaņotu pieeju, tostarp kritērijiem un procesiem, lai novērtētu 5. panta 2. punktā minētās iemaksas natūrā.
                        
                     Lai pieņemtu lēmumus saskaņā ar šā punkta pirmās daļas d) apakšpunktu, gada darba programmā var iekļaut noteikumus ex aequo priekšlikumu izskatīšanai saskaņā ar Regulas (ES) 2021/695 28. panta 3. punktu un pamatprogrammas “Apvārsnis Eiropa” darba programmu.
            
            
               4.   Komisijai ir novērotājas statuss Metroloģijas partnerības komitejas sanāksmēs. Tomēr, lai Metroloģijas partnerības komiteja pieņemtu gada darba programmu, pirms tam ir jāsaņem Komisijas apstiprinājums. Metroloģijas partnerības komiteja uzaicina Komisiju uz savām sanāksmēm un nosūta Komisijai visus attiecīgos dokumentus. Komisija var piedalīties Metroloģijas partnerības komitejā notiekošajās apspriedēs. Metroloģijas partnerības komitejas sanāksmju darba kārtību, dalībnieku sarakstu un lēmumus laikus dara publiski pieejamus EURAMET tīmekļa vietnē.
            
            
               5.   Metroloģijas partnerības komiteja ievēlē savu priekšsēdētāju un priekšsēdētāja vietnieku saskaņā ar 2. punktā noteikto balsu sadalījumu. Metroloģijas partnerības komitejas priekšsēdētājs pārstāv EURAMET ar Metroloģijas partnerību saistītos jautājumos.
            
         
         
            15. pants
            Vadības grupa
            
               1.   Komisija izveido vadības grupu. Komisija tiecas panākt līdzsvarotu ģeogrāfisko un dzimumu pārstāvību savu locekļu vidū, kā arī līdzsvaru attiecībā uz vajadzīgo kompetenci un speciālajām zināšanām. Vadības grupa ir Metroloģijas partnerības padomdevēja struktūra, un tā konsultē Metroloģijas partnerību par jaunajām prioritātēm metroloģijas pētniecībā Eiropas līmenī un par to, kā palielināt pētniecības ietekmi uz Eiropas rūpniecību, ekonomiku un sabiedrību. Tā jo īpaši:
               
                           a)
                        
                        
                           apzina topošas tehnoloģijas, inovācijas, tirgus un rūpnieciskus pielietojumus, kuros metroloģijas pētniecība un inovācija nākotnē varētu kļūt būtiska;
                        
                     
                           b)
                        
                        
                           apzina pētniecības jomas, kas veicina netraucētu iekšējā tirgus darbību un Savienības mērķi, proti, vēlākais, līdz 2050. gadam panākt klimatneitralitāti, tostarp sniedz ieguldījumu attiecīgos noteikumos un standartos;
                        
                     
                           c)
                        
                        
                           konsultē Metroloģijas partnerību par prioritātēm tās turpmākām darba programmām.
                        
                     
            
               2.   Vadības grupas sastāvā ir 15 locekļi:
               
                           a)
                        
                        
                           četri pārstāvji no Eiropas standartu noteicējiem un regulatoriem, kurus ieceļ EURAMET;
                        
                     
                           b)
                        
                        
                           četri pārstāvji no dažādām Eiropas partnerībām, kas izveidotas ievērojot Regulu (ES) 2021/695, kurus Komisija norīko atklāti un pārredzami, nodrošinot speciālo zināšanu un pieredzes daudzveidību;
                        
                     
                           c)
                        
                        
                           četri Eiropas zinātniskās kopienas pārstāvji, kurus pēc atklāta un pārredzama procesa, kā pamatā ir uzaicinājums paust ieinteresētību, ieceļ Komisija, tiecoties panākt līdzsvarotu ģeogrāfisko un dzimumu pārstāvību, kura aptver vajadzīgās kompetences un speciālās zināšanas attiecīgajās tehniskajās jomās un kuras mērķis ir sniegt neatkarīgus, zinātniski pamatotus ieteikumus;
                        
                     
                           d)
                        
                        
                           
                              EURAMET priekšsēdētājs;
                        
                     
                           e)
                        
                        
                           viens pārstāvis, ko ieceļ Komisija; un
                        
                     
                           f)
                        
                        
                           viens pārstāvis no valsts ministrijas, kas nav EURAMET pārstāvēta valsts metroloģijas institūta darbinieks un ko ieceļ Metroloģijas partnerības komiteja.
                        
                     
            
               3.   Vadības grupa sniedz neatkarīgas konsultācijas par zinātniskajām prioritātēm un citiem attiecīgiem jautājumiem, kam jāpievēršas Metroloģijas partnerības gada darba programmā, kā arī par konkrētiem jautājumiem, ko pieprasījusi Metroloģijas partnerības komiteja, un pārrauga zinātniskos sasniegumus blakusnozarēs.
            
            
               4.   Vismaz 50 % no šā panta 2. punkta a) un b) apakšpunktā minētajiem locekļiem nomaina rotācijas kārtībā vēlākais pēc 18. panta 1. punktā minētā starpposma izvērtējuma.
            
            
               5.   Vadības grupu kopīgi vada 2. punkta e) apakšpunktā minētie pārstāvji.
            
            
               6.   Visus vadības grupas ieteikumus dara publiski pieejamus.
            
         
         
            16. pants
            EURAMET sekretariāts
            
               1.   EURAMET sekretariāts, kas sniedz vispārēju administratīvu atbalstu EURAMET, Metroloģijas partnerībai uztur atsevišķu grāmatvedību un bankas kontus.
            
            
               2.   EURAMET sekretariātā izveido vadības atbalsta vienību, un tā ir atbildīga par Metroloģijas partnerības īstenošanu un ikdienas vadību.
            
            
               3.   Sekretariāts iesaistītajām valstīm piedāvā atbalstu 5. panta 5. punktā minētās saskaņotās pieejas kritēriju un procesu piemērošanā.
            
         
         
            17. pants
            Informācijas paziņošana
            
               1.   EURAMET pēc Komisijas pieprasījuma sniedz Komisijai visu informāciju, kas vajadzīga 18. pantā minēto izvērtējumu sagatavošanai.
            
            
               2.   Iesaistītās valstis ar EURAMET starpniecību sniedz Komisijai visu informāciju, ko par Metroloģijas partnerības finanšu pārvaldību pieprasa Eiropas Parlaments, Padome vai Revīzijas palāta.
            
            
               3.   Komisija ietver šā panta 2. punktā minēto informāciju 18. punktā minētajos izvērtējumos.
            
         
         
            18. pants
            Izvērtēšana
            
               1.   Veicot pamatprogrammas “Apvārsnis Eiropa” izvērtēšanu saskaņā ar Regulas (ES) 2021/695 52. pantu, Komisija ar pārredzamā procesā izraudzītu ārēju neatkarīgu ekspertu palīdzību veic Metroloģijas partnerības starpposma izvērtēšanu un galīgo izvērtēšanu.
            
            
               2.   Starpposma un galīgajos izvērtējumos pārbauda, kā Metroloģijas partnerība izpilda savu uzdevumu un sasniedz mērķus, un tajos aptver visas Metroloģijas partnerības darbības un izvērtē tās Eiropas pievienoto vērtību, efektivitāti, lietderīgumu, tostarp tās atvērtību un pārredzamību, īstenoto darbību būtiskumu, tostarp rūpniecībā un no MVU puses, un to konsekvenci un papildināmību ar attiecīgām reģionālām, valstu vai Savienības politikām, tostarp sinerģijām ar citām pamatprogrammas “Apvārsnis Eiropa” daļām, piemēram, citām partnerībām, uzdevumiem, kopām, tematiskajām vai īpašajām programmām. Izvērtējumos ņem vērā ieinteresēto personu viedokļus gan Eiropas, gan valstu līmenī un attiecīgā gadījumā iekļauj arī novērtējumu par iepriekšējo iniciatīvu ilgtermiņa zinātnisko, sociālo, ekonomisko, vides un tehnoloģisko ietekmi, kā arī izvērtējumu par ārējo partneru dalību. Tajos attiecīgā gadījumā iekļauj novērtējumu par visefektīvāko politikas intervences veidu jebkādai turpmākai rīcībai, kā arī Metroloģijas partnerības iespējamas atjaunošanas būtiskumu un saskanību, ņemot vērā vispārējās politikas prioritātes un pētniecības un inovācijas atbalsta vidi, tostarp situāciju salīdzinājumā ar citām iniciatīvām, ko atbalsta ar pamatprogrammas “Apvārsnis Eiropa” starpniecību. Veicot minētās izvērtēšanas, Komisija pilnībā ņem vērā administratīvo ietekmi uz Metroloģijas partnerību un pieliek visas pūles, lai mazinātu administratīvo slogu un nodrošinātu, ka izvērtēšanas process ir vienkāršs un pilnībā pārredzams.
            
            
               3.   Komisija publicē un izplata saskaņā ar šo pantu veiktās izvērtēšanas rezultātus un secinājumus.
            
         
         
            19. pants
            Piekļuve rezultātiem un informācijai par priekšlikumiem
            
               1.   EURAMET nodrošina Komisijai piekļuvi visai informācijai, kas saistīta ar tās finansētajām netiešajām darbībām. Šāda informācija ietver to saņēmēju rezultātus, kuri piedalās Metroloģijas partnerības netiešajās darbībās, vai jebkādu citu informāciju, ko uzskata par vajadzīgu Savienības politiku vai programmu izstrādei, īstenošanai, uzraudzībai un izvērtēšanai. Šādas piekļuves tiesības attiecas tikai uz nekomerciālu un ar konkurenci nesaistītu izmantošanu, un tās ir saskanīgas ar piemērojamiem konfidencialitātes noteikumiem.
            
            
               2.   EURAMET informāciju par Metroloģijas partnerības finansētajiem priekšlikumiem ievada datubāzē, kas izveidota, ievērojot Regulas (ES) 2021/695 50. pantu.
            
            
               3.   Lai varētu izstrādāt, īstenot, uzraudzīt un izvērtēt Savienības politikas vai programmas, EURAMET sniedz Komisijai informāciju, kas iekļauta iesniegtajos priekšlikumos.
            
         
         
            20. pants
            Konfidencialitāte
            Neskarot 17. pantu, EURAMET nodrošina tādas konfidenciālas informācijas aizsardzību, kuras izpaušana ārpus Savienības iestādēm un citām Savienības struktūrām, birojiem vai aģentūrām varētu kaitēt EURAMET locekļu vai Metroloģijas partnerības darbībās iesaistīto dalībnieku interesēm. Šāda konfidenciāla informācija cita starpā ietver personas, komerciālu, sensitīvu neklasificētu un klasificētu informāciju.
         
         
            21. pants
            Interešu konflikti
            
               1.   EURAMET, tās struktūras un darbinieki, un Metroloģijas partnerības struktūras veic atbilstīgus pasākumus, lai savu darbību īstenošanā novērstu jebkādu interešu konfliktu, un nodrošina, ka persona, kuru skar šāds interešu konflikts, nelemj, nekonsultē un nepalīdz saistībā ar konkrēto jautājumu, uz kuru attiecas minētais interešu konflikts.
            
            
               2.   EURAMET pieņem noteikumus par interešu konfliktu novēršanu, izvairīšanos no tiem un to pārvaldību attiecībā uz EURAMET darbiniekiem, locekļiem un citām personām, kuras strādā Metroloģijas partnerības komitejā un pārējās EURAMET un Metroloģijas partnerības struktūrās vai grupās, saskaņā ar Regulas (ES, Euratom) 2018/1046 61. pantu.
            
            
               3.   EURAMET izveido Metroloģijas partnerības komitejas locekļu rīcības kodeksu, ņemot vērā profesionālās darbības deklarāciju publicēšanu, finansiālās intereses un interešu konfliktus saskaņā ar datu aizsardzības noteikumiem.
            
         
         
            22. pants
            Stāšanās spēkā
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
         
         
            23. pants
            Adresāti
            Šis lēmums ir adresēts dalībvalstīm.
         
         
            Strasbūrā, 2021. gada 24. novembrī
            
               Eiropas Parlamenta vārdā –
               priekšsēdētājs
               D. M. SASSOLI
            
            
               
                  Padomes vārdā –
               
               
                  priekšsēdētājs
               
               A. LOGAR
            
         
         
            (1)  OV C 341, 24.8.2021., 34. lpp.
         
         
            (2)  Eiropas Parlamenta 2021. gada 11. novembra nostāja (Oficiālajā Vēstnesī vēl nav publicēta) un Padomes 2021. gada 18. novembra lēmums.
         
            (3)  Eiropas Parlamenta un Padomes Regula (ES) 2021/695 (2021. gada 28. aprīlis), ar ko izveido pētniecības un inovācijas pamatprogrammu “Apvārsnis Eiropa”, nosaka tās dalības un rezultātu izplatīšanas noteikumus un atceļ Regulas (ES) Nr. 1290/2013 un (ES) Nr. 1291/2013 (OV L 170, 12.5.2021., 1. lpp.).
         
            (4)  OV L 282, 19.10.2016., 4. lpp.
         
         
            (5)  Eiropas Parlamenta un Padomes Regula (ES) Nr. 1291/2013 (2013. gada 11. decembris), ar ko izveido Pētniecības un inovācijas pamatprogrammu “Apvārsnis 2020” (2014.–2020. gads) un atceļ Lēmumu Nr. 1982/2006/EK (OV L 347, 20.12.2013., 104. lpp.).
         
            (6)  Eiropas Parlamenta un Padomes Lēmums Nr. 555/2014/ES (2014. gada 15. maijs) par Savienības dalību Eiropas metroloģijas inovācijas un pētniecības programmā (EMPIR), ko kopīgi īsteno vairākas dalībvalstis (OV L 169, 7.6.2014., 27. lpp.).
         
            (7)  Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).
         
            (8)  Padomes Regula (ES, Euratom) 2020/2093 (2020. gada 17. decembris), ar ko nosaka daudzgadu finanšu shēmu 2021.–2027. gadam (OV L 433I , 22.12.2020., 11. lpp.).
         
            (9)  Padomes Lēmums (ES) 2021/764 (2021. gada 10. maijs), ar ko izveido īpašo programmu, ar kuru īsteno pētniecības un inovācijas pamatprogrammu “Apvārsnis Eiropa”, un atceļ Lēmumu 2013/743/ES (OV L 167 I, 12.5.2021, 1. lpp.).
         
            (10)  Eiropas Parlamenta un Padomes Regula (ES) 2021/1060 (2021. gada 24. jūnijs), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (OV L 231, 30.6.2021., 159. lpp.).
         
            (11)  Eiropas Parlamenta un Padomes Regula (ES, Euratom) Nr. 883/2013 (2013. gada 11. septembris) par izmeklēšanu, ko veic Eiropas Birojs krāpšanas apkarošanai (OLAF), un ar ko atceļ Eiropas Parlamenta un Padomes Regulu (EK) Nr. 1073/1999 un Padomes Regulu (Euratom) Nr. 1074/1999 (OV L 248, 18.9.2013., 1. lpp.).
         
            (12)  Padomes Regula (Euratom, EK) Nr. 2185/96 (1996. gada 11. novembris) par pārbaudēm un apskatēm uz vietas, ko Komisija veic, lai aizsargātu Eiropas Kopienu finanšu intereses pret krāpšanu un citām nelikumībām (OV L 292, 15.11.1996., 2. lpp.).
         
            (13)  Padomes Regula (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei (OV L 283, 31.10.2017., 1. lpp.).